忠孝圖
作者：彭汝礪
朝代：宋

paragraphs: 君親等乾坤，恩義俱罔極。
浮生一毫髮，盡出覆載力。
我思古之人，節義有遺則。
以身託萬事，糜殞終無嗇。
名教落編簡，不與日月蝕。
世薄道亦微，綱常墮荆棘。
想像不可追，徘徊意悽惻。
燕卿真士雄，繪素見顔色。
謀惟引深思，摩揣窮多識。
金朱寵純懿，斧鉞誅姦慝。
欲將春秋法，轉徙示九域。
肥陵泮宮庭，收拾在四壁。
千年土中身，精神回翰墨。
崢嶸列星辰，奴隸生歎息。
已死疑可求，欲語嗟復默。
清風颯冰霜，直氣森劍戟。
富貴喜圖畫，蓄聚窮千億。
丹青彼雖工，龜鑑吾自得。
願言同此心，論世師盛德。
當使忠孝風，自家刑邦國。